JWD จับมือกลุ่ม JB TRADING ตั้งคลังสินค้าในลาว
JWD จับมือกลุ่ม JB TRADING ตั้งคลังสินค้าในลาว
24 พ.ค. 2559

นายชวนินทร์ บัณฑิตกฤษดา ประธานกรรมการบริหารและประธานเจ้าหน้าที่บริหาร บริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD เปิดเผยว่า บริษัทเดินหน้าขยายการลงทุนใน สปป.ลาวต่อเนื่อง โดยร่วมมือกับกลุ่ม JB TRADING ซึ่งดำเนินธุรกิจเป็นผู้แทนจำหน่ายสินค้าอุปโภคบริโภครายใหญ่ใน สปป.ลาว จัดตั้งบริษัทร่วมทุนขึ้น โดย JWD ถือหุ้นใหญ่สัดส่วน 60% เพื่อร่วมกันพัฒนาโครงการอาคารคลังสินค้าทั่วไปที่เมืองเวียงจันทน์ รองรับลูกค้าที่ต้องการเช่าพื้นที่คลังสินค้าที่มีการบริหารจัดการที่ได้มาตรฐาน 
โครงการดังกล่า มีพื้นที่คลังสินค้าให้เช่าประมาณ 3,200 ตารางเมตร ใช้งบลงทุนรวม 75 ล้านบาท จะเริ่มก่อสร้างในช่วงกลางปีนี้และคาดว่าแล้วเสร็จภายในช่วงไตรมาสแรกปีหน้า โดยจะเป็นคลังสินค้าทั่วไปที่มีขนาดใหญ่ที่สุดในเมืองเวียงจันทน์
ทั้งนี้ บริษัทคาดว่าภายหลังเปิดให้บริการจะสามารถสร้างรายได้ทันที เนื่องจากในเบื้องต้นทาง JB TRADING ซึ่งเป็นพาร์ทเนอร์ที่แข็งแกร่งในโครงการดังกล่าว มีความต้องการจะเช่าพื้นที่เพื่อใช้จัดเก็บสินค้าประมาณ 1,200 ตารางเมตร หรือกว่า 30% ของพื้นที่ทั้งหมด ซึ่งจะส่งผลดีต่อความมั่นคงของรายได้หลังจากเปิดดำเนินการคลังสินค้า ส่วนพื้นที่ที่เหลืออีกทางบริษัทฯ จะปล่อยเช่าให้กับลูกค้าทั่วไป โดยวางเป้าหมายภายใน 2 ปีนับจากเปิดให้บริการจะมีอัตราการเช่าพื้นที่ 85% ของทั้งหมด
รวมทั้งในอนาคต JWD มีแผนขยายการลงทุนคลังสินค้าใน สปป.ลาว อย่างต่อเนื่อง โดยอยู่ระหว่างการศึกษาความเป็นไปได้ในการลงทุนขยายคลังสินค้าเฟสที่ 2 